Die Pazzi-sameswering (Italiaans: Congiura dei Pazzi) was 'n sameswering deur lede van die Pazzi-familie en andere om die Medici-familie as heersers van Renaissance Florence met geweld te ontsetel. Op 26 April 1478 is 'n sluipmoordpoging uitgevoer op Lorenzo de' Medici en sy broer Giuliano. Lorenzo is gewond maar het oorleef; Giuliano is gedood. Die mislukking van die sameswering het die posisie van die Medici versterk. Die Pazzi is gevolglik verband uit Florence. Die Pazzi-familie was nie die enigste aanstigters van die komplot nie. Die Salviati-familie, pouslike bankiers in Florence, was een van die hoofrolspelers van die sameswering. Hulle is op hul beurt weer beïnvloed deur Pous Sixtus IV, wat 'n vyand van die Medici was. Francesco della Rovere, wat afkomstig was van 'n arm gesin in Ligurië, is in 1471 as pous verkies. As Sixtus IV was hy ryk en magtig en het hy gevolglik dadelik probeer om ook mag en rykdom aan sy broerskinders van die families della Rovere en Riario te laat toekom.